DA Den Europæiske Unions Tidende CE 70/193

(2004/C 70 E/204)

SKRIFTLIG FORESPØRGSEL E-3112/03

af Giacomo Santini (PPE-DE), Elena Paciotti (PSE), Luciana Sbarbati (ELDR), Giovanni Pittella (PSE), Generoso Andria (PPE-DE), Enrico Ferri (PPE-DE), Carlo Fatuzzo (PPE-DE), Gianfranco Dell'Alba (NI), Roberta Angelilli (UEN), Stefano Zappalà (PPE-DE), Paolo Pastorelli (PPE-DE), Antonio Di Pietro (ELDR), Mauro Nobilia (UEN), Sebastiano Musumeci (UEN), Michl Ebner (PPE-DE), Roberto Bigliardo (UEN), Catherine Guy-Quint (PSE), Adriana Poli Bortone (UEN), Fiorella Ghilardotti (PSE), Monica Frassoni (Verts/ALE), Franz Turchi (UEN), Massimo Carraro (PSE), Guido Bodrato (PPE-DE), Francesco Musotto (PPE-DE), Vincenzo Lavarra (PSE), Vitaliano Gemelli (PPE-DE) og Giovanni Fava (PSE) til Kommissionen

(22. oktober 2003)

Om: EU's informationspolitik — retsgrundlag for Carrefour-netværket for de europæiske landdistrikter og EU-Info Points — behov for hurtig udbetaling af driftsstøtte for 2004

— Europa-Parlamentet har ved flere lejligheder understreget, at de netværk som EU har oprettet i medlemsstaterne, og som Carrefour-netværket for de europæiske landdistrikter og EU's Info Points er en del af, er vigtige for informations- og kommunikationspolitikken.

— I meddelelserne KOM(2001) 354 og KOM(2002) 350 anføres det, at netværkenes »erfaring, fleksibilitet og placering i nærsamfundet betyder, at de er af uvurderlig betydning«.

— Kommissionen har altid handlet i overensstemmelse med denne politiske linie, hvilket formand Romano Prodis svar af 27.9.2002 på en skriftlig forespørgsel af en række parlamentsmedlemmer (E-2357/02 (1)) tydeligt viser. I svaret anføres det, at »kendskabet til og forståelsen for EU's politikker og projekter vokser takket være informations- og dokumentationsnetværkene«.

I en skrivelse af 29.9.2003 informerede Generaldirektoratet for Presse og Kommunikation i modsætning til tidligere forhåndsmeddelelser de nationale EU-informationscentre om, at den nye aftale for 2004 ikke længere vil give ret til støtte, og at Kommissionen i fremtiden vil tage stilling til nye former for samarbejde som følge af finansforordningerne 1605/2002 (2) og 2342/2002 (3), der trådte i kraft den 1.1.2003.

Denne nye og uventede situation sætter spørgsmålstegn ved netværkernes mulighed for at overleve og forringer under alle omstændigheder deres evne til at indgå i dialog med borgerne drastisk — og det netop på et afgørende tidspunkt i EU's historie, hvor dialogen med borgerne burde fremmes yderligere.

Kan Kommissionen på baggrund af ovenstående oplyse følgende:

— Finder Kommissionen det ikke hensigtsmæssigt at handle hurtigt for ikke at tabe det på gulvet, der er bygget op i løbet af de europæiske informationsnetværks mangeårige arbejde, det være sig forbindelser, kontakter og viden såvel som materielle og immaterielle goder — og i positivt fald, at udarbejde et forslag til retsgrundlag, der gør Carrefour-netværkene og EU's Info Points til organer, der er juridiske personer, eller i hvert tilfælde til befuldmægtigede organer eller fællesskabsorganer, jf. artikel 54, 55 og 185 i Rådets forordning (EF, Euratom) nr. 1605/2002?

— Agter Kommissionen i 2004 at gennemføre budgetpost (16 5 01), der længe har været anvendt til finansiering af informationscentrene, og dermed anerkende frem for at ringeagte de personer, der igennem flere år har udført et betydeligt arbejde på dette område?

(1) EUT C 92 E af 17.4.2003, s. 158.

(2) EFT L 248 af 16.9.2002, s. 1.

(3) EFT L 357 af 31.12.2002, s. 1.